Uitnemendheid of UitnemendTYD? - deel 5 - Dis alles hoe jy daarna kyk. - 'N GEMEENTE IN AFRIKA VIR DIE HELE WÊRELD
Uitnemendheid of UitnemendTYD? - deel 5 - Dis alles hoe jy daarna kyk.
Ek is seker die laaste een om te praat oor betyds wees. Maak nie saak hoe hard ek probeer nie, erens in die week gaan ek vyf minute laat wees vir iets.
Dit het my laat wonder oor of daar werklik 'n verband is tussen uitnemendheid en tyd.
Ons moet waarskynlik begin deur te erken dat ons idee van tyd (iets wat op 'n horlosie gemeet word) anders is as dit wat in die bybelse tyd verstaan was van tyd. Dalk het jy al erens gehoor dat die Bybel praat van Kronos tyd (minute en sekondes) en kairos tyd (rofweg vertaal as die perfekte oomblik). Laasgenoemde word dan baie deur predikante en pastore gebruik om te wys dat God ook die perfekte oomblik het. Ek is die eerste een om te erken dat dit nogals waar is van die lewe. God het met ons elkeen 'n kairos oomblik. Ons vind dit die hele bybel vol. Moses het nie elke dag die brandende bos beleef nie. Jesus het ook nie elke dag vir Petrus gese 'laat My lammers wei' nie, of 'jy is die rots waarop Ek die kerk sal bou' nie.
Kairos en Kronos oomblikke is orals om ons. Voordat ek jou probeer ompraat om dit te gaan soek, hierdie perfekte oomblikke, kom ons staan eerder stil by wat dit beteken vir uitnemendheid.
Ons gemeente se leierskap werk steeds deur die boek Nehemia. Ons vra eerlike vrae oor leierskap en oor hoe om in uitnemendheid te leef.
Het uitnemendheid net te doen met betyds wees, of is daar ook baie ander aspekte om in ag te neem?
Eerste antwoord is 'n onomwonne JA, mens moet betyds wees vir afsprake. Al kry ek dit nie altyd reg nie, is ek steeds 95% van die tyd betyds vir huisbesoek en vergaderings. Dit wys ook dat jy respek het vir mense se tyd.
Dis egter nie al nie. Die tweede vraag is dan ook wat jy met jou tyd doen wanneer jy beTYDs opgedaag het. Dit help nie jy is betyds, maar jy mors almal se TYD in die vergadering nie. Dis ook nie uitnemendheid(TYD) nie.
Uitnemendheid vra van ons dat ons bereid sal wees om goed voorberei te wees vir enige afspraak. Ek kom eerder 'n paar minute laat, maar wanneer ek daar is lewer ek 'n positiewe bydrae, eerder as om betyds te wees, maar geen bydra te lewer nie.
Die beste is steeds om betyds te wees (uitnemendheid in kronos) en om 'n positiewe bydra te lewer (uitnemendheid in kairos - God se perfekte oomblik).